CELEX: 32018R0549
Language: el
Date: 2018-04-06 00:00:00
Title: Εκτελεστικός κανονισμός (ΕΕ) 2018/549 της Επιτροπής, της 6ης Απριλίου 2018, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

9.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 91/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/549 ΤΗΣ ΕΠΙΤΡΟΠΉΣ
   της 6ης Απριλίου 2018
   σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο ε),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων (εφεξής καλούμενη «Συνδυασμένη Ονοματολογία» ή «ΣΟ»), η οποία παρατίθεται στο παράρτημα I του εν λόγω κανονισμού.
            
         
               (2)
            
            
               Στη συμπληρωματική σημείωση 6 του κεφαλαίου 17 της Συνδυασμένης Ονοματολογίας ορίζεται το «σιρόπι ινουλίνης» κατά την έννοια των διακρίσεων ΣΟ 1702 60 80 και 1702 90 80. Πρόκειται για προϊόν που λαμβάνεται άμεσα μετά την υδρόλυση ινουλίνης ή ολιγοφρουκτόζης και περιέχει, σε ξερή κατάσταση, ορισμένη ποσότητα φρουκτόζης υπό μορφή ελεύθερη ή υπό μορφή ζαχαρόζης.
            
         
               (3)
            
            
               Με πρωτοβουλία της Επιτροπής, βάσει του άρθρου 12 παράγραφος 3 του κανονισμού (ΕΟΚ) αριθ. 2658/87 και του άρθρου 7 στοιχείο α) σημείο ii) του κανονισμού (ΕΕ) αριθ. 1294/2013 του Ευρωπαϊκού Κοινοβουλίου και του Συμβουλίου (2), η «δοκιμή ικανότητας του 2016 για τη ζάχαρη και τα προϊόντα που περιέχουν ζάχαρη» (3) πραγματοποιήθηκε στο πλαίσιο της δράσης 2 (4) του ευρωπαϊκού δικτύου τελωνειακών εργαστηρίων. Από τη δοκιμή διαπιστώθηκε ότι τα τελωνειακά εργαστήρια στην Ένωση ερμηνεύουν με διαφορετικό τρόπο τη φράση «φρουκτόζη υπό μορφή ελεύθερη ή υπό μορφή ζαχαρόζης» που αναφέρεται στη συμπληρωματική σημείωση 6 του κεφαλαίου 17.
            
         
               (4)
            
            
               Ως εκ τούτου, το κείμενο της εν λόγω συμπληρωματικής σημείωσης θα πρέπει να αποσαφηνιστεί. Η ποσότητα περιεχόμενων ζαχάρων —εκφραζόμενη σε ξερή ύλη— θα πρέπει να προσδιορίζεται με τη μέθοδο της υγρής χρωματογραφίας υψηλής απόδοσης, η οποία αποτελεί την πλέον ακριβή διαθέσιμη μέθοδο.
            
         
               (5)
            
            
               Για λόγους διατήρησης της ασφάλειας δικαίου, είναι αναγκαία η τροποποίηση της εν λόγω συμπληρωματικής σημείωσης με την προσθήκη νέου εδαφίου στο υπάρχον κείμενο.
            
         
               (6)
            
            
               Για την εξασφάλιση της ομοιόμορφης ερμηνείας της Συνδυασμένης Ονοματολογίας σε ολόκληρη την Ένωση, όσον αφορά τον ορισμό του σιροπιού ινουλίνης που καλύπτεται από τους κωδικούς των διακρίσεων ΣΟ 1702 60 80 και 1702 90 80, θα πρέπει να τροποποιηθεί η συμπληρωματική σημείωση 6 του κεφαλαίου 17 της Συνδυασμένης Ονοματολογίας.
            
         
               (7)
            
            
               Συνεπώς, το παράρτημα I του κανονισμού (ΕΟΚ) αριθ. 2658/87 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο δεύτερο μέρος, κεφάλαιο 17, συμπληρωματική σημείωση 6 της Συνδυασμένης Ονοματολογίας, η οποία παρατίθεται στο παράρτημα I του κανονισμού (ΕΟΚ) αριθ. 2658/87, προστίθεται το ακόλουθο εδάφιο:
   
      «Η ποσότητα της “φρουκτόζης υπό μορφή ελεύθερη ή υπό μορφή ζαχαρόζης” προσδιορίζεται με χρήση του τύπου F + 0,5 S/0,95, υπολογιζόμενη σε ξερή ύλη, όπου “F” είναι η περιεκτικότητα σε φρουκτόζη και “S” είναι η περιεκτικότητα σε ζαχαρόζη, όπως προσδιορίζονται με τη μέθοδο της υγρής χρωματογραφίας υψηλής απόδοσης.».
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Απριλίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΕ) αριθ. 1294/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση προγράμματος δράσης για τα τελωνεία στην Ευρωπαϊκή Ένωση για την περίοδο 2014-2020 (Τελωνεία 2020) και την κατάργηση της απόφασης αριθ. 624/2007/ΕΚ (ΕΕ L 347 της 20.12.2013, σ. 209).
   
      (3)  Τελική έκθεση που εκδόθηκε στις 24 Απριλίου 2017 από την Ευρωπαϊκή Επιτροπή και διανεμήθηκε στο ευρωπαϊκό δίκτυο τελωνειακών εργαστηρίων.
   
      (4)  Η δράση 2 αφορά συγκρίσεις και επικυρώσεις μεθόδων των τελωνειακών εργαστηρίων.